Говор предсједника општине Драгослава Шћекића на отварању изложбе ,,Беранска Слобода (1941-1961-2016) која је одржана у Полимском музеју 10.10.2016. године

Поштовани уредници, новинари и сарадници листа ,,Слобода“,

Чланови њихових породица,

Поштовани, чланови породица преминулих уредника

Уважени , докторе Бакићу,

посјетиоци изложбе,

драги суграђани,

 У години када новинарство у Црној Гори слави 145 година, а Удружење новинара 70 година, наша «Слобода», нажалост, не слави, већ обиљежава 75 година од првог броја из ратне 1941, и 55 година од њеног континуираног излажења. Од '61, за 43 године непрестаног излажења под окриљем државе, општине, до њеног укидања 1. јануара 2004. штампано је 870 бројева.

 То се десило не вољом народа, не запослених, не ни вољом оснивача, већ новим, европским Законом о медијима, којим се укидају сви штампани у корист електронских медија које финансира држава, односно јединица локалне самоуправе. Веома је тешко створити услове да у овако тешкој економској ситуацији један медиј може да послује тржишно.

 Ми ћемо покушати да изнађемо начин да Слободи удахнемо нови живот. Зато смо и имали данас округли сто на тему: ,,Имали смо ,,Слободу“. Хоће ли је бити?“ и зато смо вечерас овдје. Да видимо са ових паноа бар дио онога што је Слобода биљежила за 43 године излажења. А о њеном путу кроз простор и вријеме само три године прије укидања, на свечаности поводом 40 година од њеног непрекидног излажења, говорио је један од њених уредника, који је у три наврата био на њеном челу, Драгомир Драшко Поповић. А ко би боље могао знати, шта је значила и шта је биљежила, од оних који су је стварали. Дозволите ми да цитирам покојног господина Поповића, који је тада, поред осталог, казао:

 «Током дугих година њене странице исписивале су генерације знаних и мање познатих стваралаца-новинара, писаца, пјесника, сликара, илустратора, па политичара, идеолога, друштвених и културних радника, стручњака из разних научних области, просвјете, ликовних умјетности, здравства, спорта.

 Сваки запис, кроки, уводник, писмо читалаца, дјечји цртеж и пјесмица, као и књижевна остварења признатих писаца – чине неодољив дио историје «Слободе», саставни су дио савремене стварности, наше културе, свијести, наших жеља, хтјења и планова људи овог полимско-васојевићког краја.

 Гледано са данашње дистанце, сваки тај запис има значај, драг нам је и драгоцјен. «Слободу» је писала историја а она је биљежила историју. Без «Слободе», током посљедње четири деценије, дио историје овог краја, значајних збивања остао би незабиљежен. Овако, остао је за сва времена као необориво свједочанство које искључује манипулације, злоупотребе и фалсификате којима су «модерни» историчари, политичари и квази научници данас доста склони.

 ,,Слобода“ је хроника нашег друштвеног, привредног и културног живота, умјетности, књижевности, науке, хроника је наше душе и духа, обичаја, жеља, планова, остварених и неостварених. Њене странице увијек су биле отворене за ствараоце разних вокација, новинаре, мислиоце из нашег и других крајева земље и иностранства, ређе.

 Одомаћила се у многим домовима и завичају и ван њега, до далеких меридијана. Ван Берана, највише и најрадије је читана у Београду гдје је деценијама сваки број нестрпљиво очекиван. ,,Слободу“ су радо читали познати интелектуалци, новинари и други ствараоци, али и обични људи.

 Током дугих година постојања, упркос повременим падовима, успјела је да достигне завидан ниво, квалитет, писменост, занимљив и актуелан садржај. Заслуге за то припадају људима који су исписивали њене странице и стварали је, почев од дактилографа, новинара, уредника до спољних сарадника, повремених и сталних, којих је, на срећу и задовољство, било много». Завршен цитат.

 Упркос свим проблемима, Слобода је имала своје право мјесто, значај и улогу. Она је утицала на јавно мњење, чувала дух и традицију и све вриједности народа нашег краја, подстицала је слободоумље, хуманизам, пратила људске судбине, борила се против стварања и ширења мржње, подјела, нетрпељивости на националној, вјерској и другим основама.

 Вечерас ћемо се подсјетити људи који су уобличавали, односно уређивали оно што су чланови редакције радили и што је пристизало од сарадника.

 Послове око ратних бројева, '41. на планини Коњско, обављали су познати револуционари Радован Зоговић, његова жена Вера и Веселин Маслеша. Тада је изашло 7 бројева, а сачуван је само број 2, који се налази овдје на једном од паноа.

 Лист је поново почео да излази септембра 1943, припремају га Александар Леко Обрадовић, Радивоје Боричић и Петар Вешовић и штампају у шуми изнад Лучила код Лубница.

 \_\_\_\_\_\_\_

 Први послијератни уредник Слободе био је **Милош Бакић**, који је рођен 1920. године у Забрђу. Учитељску школу започео је на Цетињу, коју 1940. године завршава у Скопљу. По завршетку рата враћа се у Андријевицу гдје ради као просвјетни радник. Кратко вријеме 1948. године ради у листу «Задружни гласник» у Подгорици.

 Радио је као наставник у Гусињу, Плаву, Мурини, одакле 1958. одлази у Нови Сад и ради као новинар у «Дневнику».

 На позив Општине 1960. године долази у Иванград и покреће послијератну «Слободу», коју уређује до краја 1963, а онда, како је казао његов син, пок. проф. др Милорад Бакић, «вољом других, због своје професионалности, истинољубља и храбрости», напушта Слободу и Иванград и одлази у Ниш и до пензије ради као новинар у листу «Братство».

 \_\_\_\_\_\_

 Од 1964-1972. уредник Слободе био је **Раденко Смоловић**, рођен 1930. у Прошћењу, који је Учитељску школу завршио у Иванграду и једно вријеме радио као учитељ у Лушцу. Био је сарадник Слободе од првог броја.

 Из Слободе одлази за Подгорицу почетком 1972. и ради као новинар и уредник «Побједе» до 1985. године. Те године, 4. октобра, умире на послу припремајући лист за штампу.

 \_\_\_\_\_\_\_\_\_

 **Вуксан Дабетић**, рођен у Виницкој 1939. године. Завршио је Филолошки факултет у Београду и од 1967. Радио је као професор у Новом Пазару. У Слободу долази септембра 1971. и ради као новинар, јер се већ од 1966. јављао прилозима. По одласку Смоловића, Дабетић бива 6. јануара 1972. именован за уредника, на ком мјесту остаје до маја 1977. године.

 \_\_\_\_\_\_\_

 **Драгомир Драшко Поповић** био је уредник Слободе у три наврата. Рођен је 1937. године у Лушцу. Вишу педагошку школу завршио на Цетињу и десетак година радио у Новом Пазару као просвјетни радник. У Слободу долази почетком 1972. и ради као новинар, а од 1977. до јануара 1982. као уредник.

 Уређује Слободу до октобра 1998, па послије прекида због промјене власти, поново бива биран и на том је мјесту од априла 2001. до одласка у пензију 30. септембра 2002. године.

 Уз записе пером, правио је и импресивне фотографије.

 \_\_\_\_\_\_\_\_\_\_

 **Милорад Јоксимовић** био је уредник Слободе од 14. јануара 1982, па до смрти 9. септембра 1995. године.

 Рођен 1932. Завршио је Филозофски факултет у Београду. Све вријеме, до именовања за уредника Слободе, радио је као професор у иванградским школама.

 Прерастањем Слободе у Новинску издавачку радну организацију постао је њен директор, а приликом формирања Информативног центра 1992. године, потврђен је за уредника Слободе.

 Уз уредничке и новинарске послове бавио се илустрацијом и карикатуром.

 \_\_\_\_\_\_\_\_\_\_

 **Влајко Ћулафић**. Сви смо га знали, својим радом дао је велики допринос нашем крају, али да подсјетим. Био је врсни интелектуалац, књижевник, књижевни критичар, новинар, бавио се приређивачким и научним радом. Рођен је 1957. године у Горњим Лугама. Филолошки факултет завршио у Београду и по завршетку почео да ради у Слободи као новинар. 1991. године СО Беране га именује за директора Информативног центра. Послије смрти уредника Милорада Јоксимовића уређивао је Слободу, до избора Драгомира Поповића 1996. Био је уредник «Свевиђа» а сарађивао је у многим угледним часописима. Преминуо је у 59. години, 5. маја ове године.

 \_\_\_\_\_\_\_\_\_\_

 **Амер Рамусовић** уређује Слободу од 11. новембра 1998. године до априла 2001.

 Рођен је 1963. године у Беранама гдје завршава основну и средњу школу, а Факултет политичких наука, одсјек журналистика, у Сарајеву. Још као средњошколац и студент сарађивао је са Слободом.

 Приправнички стаж одрађује у Слободи 1990/91, а од оснивања Радио Берана, децембра 1992. ради као новинар у овом гласилу до именовања за уредника Слободе 11. новембра 1998. године. На тој дужности је до априла 2001. године.

 Сада уређује часопис Комуна и ради као ПР у Фонду здравства.

 \_\_\_\_\_\_\_\_\_\_

 Октобра 2002, по одласку Драгомира Поповића у пензију, Савјет Информативног центра именује први пут жену за уредника Слободе, **Соњу Савић**, која је од 1994. била новинар Радио Берана и у том периоду често писала за Слободу. Рођена је у Беранама 1953.године, гдје је завршила основну и средњу школу, а Филолошки факултет у Београду. Радила је у Београду, Малом Зворнику и Великој Кладуши, одакле, због рата, долази у Беране крајем јула 1992. Од децембра те године ради као спикер до јуна 1994.

 На мјесту уредника је до 1. јануара 2004. године када се, због новог Закона о медијима, Слобода укида.

 \_\_\_\_\_\_\_\_\_\_\_\_

 **Слободан Вуковић**, дипломирани правник, новинар, публициста и писац. У новинарство је ушао још као студент и прве радове објављивао и у Слободи, којој је често слао своје прилоге.

 Рођен је 1940. године у Беранама. Био је главни и одговорни уредник Побједе и Танјуга. Своје многобројне путописе, интервјуе, репортаже, објављивао је у НИН-у, Политици, Побједи, сарајевском Свијету, Данасу. Извјештавао је са свих континената.

 Слободу је покушао да обнови 2013. Из штампе су изишла само два броја, која су наставила нумерацију оне која је излазила у континуитету до 1. јануара 2004. године.

 **\_\_\_\_\_\_\_\_\_\_\_\_\_**

 Богат историјат наше ,,Слободе“ нас обавезује да њену традицију наставимо. Јер СЛОБОДЕ никад доста. Општина Беране, заједно са свима нама, даће све напоре да ,,Слобода“ поново буде на беранским киосцима а ово је вечерас први корак на том путу.

 На крају обраћања, поштовани пријатељи, због препуног живота нас и нашег краја на страницама Слободе, за 43 године излажења, навешћу ријечи првог послијератног уредника Слободе, Милоша Бакића, који је у првом броју казао:

 «Разумије се, лист ће одговорити својој намјени и моћи ће да се одржи само уколико га све наше организације и сви наши људи буду прихватили као своје сопствено гласило. Ми очекујемо пуну сарадњу свих оних који живе са својим крајем, са његовим тежњама и потребама, са његовим успјесима, свих оних који раде и који радећи запажају шта је добро, што се догађа у нашем крају и шта би могло да буде још боље».

 Ове ријечи нас обавезују.

 Хвала вам на присуству, проглашавам изложбу отвореном.